Am Samschtig hemmer denn no Robben Island agluagt. Das isch a klini Insla vor Kapstadt. Dia Insla  isch sit jeher a Gfängnisinsla gsi. Döt isch unter anderem au dr Nelson Mandela igsperrt gsi. Als Füahrer schaffen döt ehemoligi Häftling. Isch no recht idrücklich gsi zum das mol aluaga. Noch dem simmer no ins Internetcafi go telefoniara. I han denn no mir Tiziana telefoniart, wüll jo üsers Treffa Grippatechnisch het müassa abgseit werda. Miar hend denn spontan zum Znacht abgmacht. Es isch eba grad no a Länderspiel vor Rugbynati gsi wo dr Justin (Fründ vor Tiziana) het wella gseh. An dr Waterfront hemmer  sie denn troffa. Zäma mim Domenig (us Chur) hemmer denna gmüatlicha Obig verbrocht. Miar hend üs denn für da nöggschti Tag verabredet zum uf Stellenbosch go. Uf z Wiiguat Seidelberg. Döt kamma biz chilla und Wii trinka. Do miar no hen müassa üsers Auto hola hemmer üs grad bir AVIS troffa. Miar hen döt a Hyundai Getz kriagt. Ganz a härzigs Kärali. Leider hemmer nit alles Gepäck inakriagt und so hemmer gfrogt öb miar dia nöggscht grösser Kategorie könnendi ha. Und siehe da es isch ganga. Dia Lüt döt sind  supernett und hilfsbereit gsi. Miar hend denn also a Toyota Corolla kriagt. De isch echt dr Hammer gsi zum fahra. Im Verglich zu Nissan wommer in Namibia gha hen. Miar sin denn eba zu dem Wiiguat und hends echt gnossa döt. Fleischplatta und Wii. Gega Obig simmer denn an da Blaubergstrand no d Sunnauntergang luaga und eis go trinka. D Tiziana und dr Justin hen üs denn no zumana Südafrikanischa Znacht zu sich hei iglada. Puurawurscht (also so ähnlich) hets geh.